ms en en en en id en en fr ms ca id en en en id en en fr ms ca ms ms ms id id id id id id id id id ms id id id id it id id id id id id ms id id pt id id ms id jv id id id ms id id ms id it id id id id id id id id en en ms en de en en nl en en en id id en id en id en ms fr en id id en en en fa en en en en en en es en en ms en fr en en en en en id en en
Terlalu Letih Untuk Mati – Saifulislam.Com
Wednesday , September 7 2022
“Ehh… ramainya pasukan tentera!” saya terkasima.
Lapangan Terbang Antarabangsa Beirut kelihatan hiruk pikuk. Askar berkawal di sana sini. Saya yang baru mendarat tiba dari Amman kebingungan.
“Sila buka beg anda,” tentera bersenjata itu mengarahkan saya membuka beg. Belum pernah lagi saya diperiksa sebelum keluar dari pesawat. Selalunya pemeriksaan ialah sebelum menaiki pesawat.
“Ini buku apa?” tanya askar itu kepada saya.
“Err… itu novel. Berbahasa Inggeris,” saya gugup ditanya begitu. Novel Adhan Over Anatolia: The Diary of an American Muslim oleh Marian Kazi itu saya bawa meneman perjalanan.
“Mengapa ada perkataan Amerika?” tanya askar itu lagi.
“Ia cerita tentang seorang perempuan Amerika yang tinggal di Turki,” saya menjelaskan kepadanya.
“Muslimah?” soal askar itu lagi.
“Ya,” saya menjawab ringkas.
Saya kehairanan tetapi cuba mengawal air muka agar tidak terlalu ketara ekspresi emosi ketika itu. Di bangunan terminal kelihatan ramai askar lengkap bersenjata mengawal setiap inci lapangan terbang.
Askar itu melepaskan saya menuju ke dewan transit di bangunan terminal. Syukur Alhamdulillah. Terdetik juga rasa kesal di hati memilih untuk ke Istanbul dengan menaiki pesawat MEA melalui Beirut. Nak murah punya cerita, terpaksa berdepan dengan insiden sebegini.
Saya belum pasti apa yang sedang berlaku.
Setibanya di bangunan terminal barulah saya faham. Pagi ini regim Zionis Yahudi telah mengebom selatan Lubnan. Khabarnya ia sedang melarat ke utara. Gementar juga saya dibuatnya.  Pemandangan bangunan yang berlubang-lubang di Beirut sering mengingatkan saya kepada tragedi Sabra Syatilla.
Beirut seperti neraka dunia.
Semua penerbangan ditangguhkan. Saya yang sepatutnya transit sekitar satu jam sahaja, sudah termenung di Lapangan Terbang Beirut yang sempit, hodoh, tidak punya paip air di tandasnya dan pastinya solat hanya dapat dibuat berlapikkan kotak di tepi tangga ke kafe. Jiwa saya sungguh berserabut.
Mujurlah walkman saya ada radio.
Saya mencari-cari siaran yang boleh didengar. Banyak sekali stesyen radio di Lubnan dan kebanyakannya menyiarkan ucapan pemimpin Hizbullah yang mengutuk serangan Yahudi.
“Encik, bila kami akan bertolak ke Paris?” tanya seorang penumpang ke kaunter pertanyaan.
“Ya, bila lagi kami akan dibenarkan berlepas?” soal seorang yang lain.
Mereka menyerbu kaunter pertanyaan dan bersoal jawab secara bertubi-tubi. Orang-orang Arab ini mahu ke Paris dan mereka tidak henti-henti mendesak pegawai bertugas. Kelihatan beberapa orang Perancis menggelengkan kepala melihat gelagat rakan sekapal terbang mereka itu membuat kecoh. Saya juga bosan melihat gelagat mereka, terutama apabila wanita-wanita mereka tanpa segan silu menjadi ular bersalin kulit. Turun dari pesawat elok berbungkus hitam, keluar dari tandas, semua sudah jadi artis Hollywood!
Saya mendiamkan diri. Berkira-kira mahu tidur di hotel mana di Istanbul nanti memandangkan hari sudah lewat petang dan saya sudah tersangkut di Lapangan Terbang Beirut lebih 4 jam.
Letupan tahun 2006 di Lapangan Terbang Beirut ini tidak ubah seperti letupan yang saya alami 10 tahun sebelumnya. (Sumber: lihat di sini)
Sebuah letupan besar berlaku. Saya anggarkan jaraknya daripada kami mungkin hanya sekitar 1km.
Dewan transit menjadi sepi.
Tidak ada seorang pun bersuara.
Saya sendiri menggigil ketakutan.
“Ya Allah, kalau mati pun aku pohon daripada-Mu matikanlah aku di medan perjuangan. Bukan sekadar mati transit di airport yang susah nak sembahyang ni,” saya mengarut sendirian.
Saya mahu ke Turki untuk ke kampung Fatih di Bolvadin. Hajatnya mahu ke sana dua tiga hari sahaja. Tetapi sekarang ini saya ‘terdampar’ sendirian di Lapangan Terbang Beirut ketika berita mengkhabarkan bahawa askar Yahudi semakin mara ke Utara.
“Ya Allah, selamatkanlah kami!” saya menggosok-gosok telapak tangan kesejukan.
Selepas 7 jam saya tersangkut, barulah pesawat kami mendapat pelepasan untuk terbang. Sampai ke sudah saya tidak tahu apakah punca letupan itu tadi. Dan saya tidak mahu tahu.
Apabila pesawat MEA terbang meninggalkan bumi Beirut, mata saya terpaku melihat asap hitam berkepul-kepul daripada beberapa lokasi tidak jauh daripada lapangan terbang. Sah, ia adalah letupan bom. Syukurlah saya terselamat.
Tatkala pesawat membelah laut Mediterranean, melintasi Pulau Cyprus hati saya berasa lega sedikit. Namun saya perlu transit sekali lagi di Beirut dalam perjalanan pulang ke Amman nanti. Aduh!
Tiba lewat 6 jam dari perancangan asal, saya jadi kelam kabut. Selesai sahaja urusan mendapatkan beg di Lapangan Terbang Ataturk, Istanbul, saya bersegera pergi ke Otogar untuk mendapatkan bas ke Bolvadin.
“Maaf encik. Bas baru sahaja berlepas setengah jam yang lalu!” kata jurujual di kaunter.
“Yapma yaaaa!!! Aku tertekan, aku tertekan!” cakap saya sudah merepek-repek di antara Bahasa Turki dan Bahasa Malaysia.
Saya terpaksa menunggu hingga jam 1 pagi sebelum berjaya mendapatkan bas yang seterusnya. Sebaik sahaja bas bertolak, saya tidur senyenyak-nyenyaknya. Enggan lagi mahu berfikir tentang 1 hari yang amat memeritkan ini. Baru sahaja mata saya berjaya dilelapkan, kami semua dikejutkan dengan brek kecemasan bas! Aduh, laju sungguh bas ini. Bagai dikejar malaikat maut.
Dek kerana badan yang terlalu letih dan terlalu banyak insiden yang berlaku hari itu, saya sudah hilang gusar terhadap kemalangan atau kematian.
“Asyhadu an Laa Ilaaha Illallaah, wa Asyhadu anna Muhammadan Rasulullah!” saya mengucap syahadah dan terus tidur semula. Hidup atau mati, terserahlah kepada Allah. Saya sudah tidak mampu memikirkannya. Bas yang meluncur laju membelah perut Anatolia dalam kegelapan malam, saya serahkan sahaja kepada Allah.
Ketika itu, barulah saya dapat menikmati secebis kefahaman tentang asas keberanian rakyat Palestin berjuang. Dek kerana terlalu banyak kejadian yang menakutkan berlaku, mereka sudah hilang takut, terlalu penat untuk memikirkannya lantas meneruskan sahaja rutin kehidupan seperti biasa, walaupun bom meletup di sana sini, saban hari.
Dalam bas yang dipandu bagai pelesit itu, saya tertidur lena. Terlalu letih untuk mati!
Petikan buku Secangkir Teh Pengubat Letih [🛒 beli di sini]
Facebook Notice for EU! You need to login to view and post FB Comments!
Previous Sebelum Dibius Cinta
Next Kebuntuan Bapa Terhadap Pendidikan Anaknya
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved